Sarvinoz Qurbonboyeva shaxmat bo‘yicha jahon chempionatida 78 nafar dugonalari orasida 31-pog‘onani band etdi

Shu kunlarda Hindistonning Puna shahrida 20 yoshgacha bo‘lgan shaxmatchilar o‘rtasida jahon chempionati bo‘lib o‘tmoqda. Ushbu musobaqada O‘zbekiston sharafini poytaxtlik Shamsiddin Vohidov hamda sirdaryolik Sarvinoz Qurbonboyeva himoya qilyapti. Bu haqda “Olamsport” xabar beradi.

15-oktabr kuni o‘tkazilgan 9-tur uchrashuvida Shamsiddin Vohidov durang o‘ynadi. Bu safar u qora donalarda hindistonlik Xarsha Bxaratakotti bilan murosaga keldi. Sarvinoz Qurbonboyeva ham ushbu turda ketma-ket uchta g‘alabadan so‘ng, durang qayd etdi. Sarvinoz xitoylik Gu Tianlu bilan ochkolarni bo‘lishib oldi.

10-tur oldidan Vohidovda 4,5, Qurbonboyevada esa besh ochko bor. Shamsiddin 136 nafar shaxmatchi orasida hozircha 64, Sarvinoz esa 78 nafar dugonalari orasida 31-pog‘onani band etgan.
Bugun o‘tkaziladigan 10-turda Shamsiddin Vohidov oq donalarda hindistonlik Prasannaa bilan hisob-kitob qilsa, Sarvinoz Qurbonboyeva hind shaxmatchisi Pratyusha Bodda bilan kuch sinashadi.